  Ижкар администрацилэн пресс-службаез Анжелика Тихонова корреспондент 21-тӥ оштолэзе Ижысь кар думалэн сессияз Удмуртилэн шоркараз улӥсь куинь адямилы «Ижкарлэн дано кунмуртэз» ним сётон сярысь пумкылъян кутӥзы. Пӧлазы Йӧскалык театрысь пуктӥсь режиссёр, Россиысь искусство удысысь дано ужась, Удмуртиысь калык артист Леонид Романов но. Со сярысь Ижкар администрацилэн пресс-службаез ивортӥз. Леонид Романов 58 ар искусство удысын тырше. Пуктэм спектакльёсыз ӧнерлыко, аспӧртэмлыко но мур луэменызы висъясько. Леонид Григорьевич удмурт драматургилы бадӟым саклык висъя, йӧскалык театр искусствоысь устооссэ йылолъёсты утён сярысь сюлмаське. Ужан аръёсыз ӵоже удмурт гожъяськисьёслэсь произведениоссэс сценалы дасяса, ӟуч пьесаосты удмуртэ берыктыса пуктылӥз. Озьы ик актёр ужъёсыныз но тодмо – сцена вылын 300-лэсь ятыр рольёс шудӥз. Али но ужзэ азьланьтэ. Леонид Романовлы сяна, «Ижкарлэн дано кунмуртэз» нимез эшшо кык адямилы сётӥзы. Одӥгез соос пӧлысь Раиса Мезрина. Со 64 ар пиналъёсты дышетон но визьнодан удысын тыршиз. 1980–1990 аръёсы Ижкар кенешлэн исполкомысьтыз калыкез дышетонъя ёзэтэн кивалтӥз. Та дыре «История государственной символики Российской Федерации, Удмуртской Республики, города Ижевска» конкурсэз чакла. СССР-ысь калыкез дышетон удысысь отличник, Удмурт АССР-ысь калыкез дышетон удысысь дано ужась нимъёсын но «За заслуги перед городом Ижевском» дано пусэн пусъемын. Альфия Ахатовна Нафикова – карысь 4 номеро эмъюртысь эм профилактикая ёзэтысь терапевт, эм удысын 41 артырше. 1997-тӥ арысен Ленин ёросын поликлиника пуктыны кичӧлтонэн потӥз но малпанзэ улонэ пыӵатон понна трос тыршиз. Солы луыса Ленин ёрослэн Заречной люкетаз улӥсьёс 2019-тӥ арысен туала выль поликлиникаын эмъюрттэт басьто. Альфия Нафикова Удмуртиысь тазалыкез утён удысысь дано ужась нимен, Ӟечлэсьтонъя «Меценаты столетия» калыккуспо фондлэн «За милосердие» медаленыз но мукет данъетъёсын пусъемын. Ватсалом, «Ижкарлэн дано кунмуртэз» нимен Удмуртилэн шоркараз экономика, мерлык но лулчеберет удысъёсты адӟиськымон азинтэм адямиосты пусъё. Данъян пусъёсты – медаль но лента – Карлэсь нуналзэ пусъён ужрадын сёто. Тодэ вайытом, 2022-тӥ арын 20-тӥ оштолэзе Леонид Романов 85 арес тырмонзэ пусйиз. 2021-тӥ арын, Удмуртиысь йӧскалык кун театрлы 90 ар тырмон аре, со ивортодэтъя «Удмуртия» агентстволы театр удысын ужаны кутскемез сярысь мадиз вал. Тегъёс: удмуртъёс Йӧскалыктеатр Удмуртия Ижкар Мерлык  